สภาผู้แทนฯ พิจารณาพระราชกำหนดให้ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2564
การประชุมสภาผู้แทนราษฎร วันนี้ (27 พ.ค.64) ในช่วงบ่ายที่ผ่านมา ได้พิจารณาพระราชกำหนดการให้ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2564  ที่คณะรัฐมนตรีเป็นผู้เสนอ โดยนายอาคม เติมพิทยาไพสิฐ รัฐมนตรีว่าการกระทรวงการคลัง ชี้แจงเหตุผลการประกาศใช้พระราชกำหนดฉบับนี้ ว่า เนื่องจากสถานการณ์การแพร่ระบาดของโรคโควิด-19 ที่เกิดขึ้นส่งผลกระทบต่อภาคธุรกิจอย่างมาก ดังนั้นรัฐบาลจึงมีความจำเป็นเร่งด่วนที่ต้องตราพระราชกำหนดนี้ เพื่อเป็นการช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของโรคโควิด-19 โดยให้ธนาคารแห่งประเทศไทย ให้กู้ยืมเงินแก่สถาบันการเงินเป็นการเฉพาะ เพื่อให้สถาบันการเงินนำไปให้ผู้ประกอบธุรกิจกู้ยืมเพื่อใช้ประโยชน์ในธรุกิจที่ได้รับผลกระทบและขาดสภาพคล่อง โดยการให้กู้ยืมแก่สถาบันการเงินอาจทำโดยวิธีการรับซื้อตั๋วสัญญาใช้เงินที่สถาบันการเงินผู้กู้เป็นผู้ออกได้ รวมถึงเพื่อให้สถาบันการเงินนำไปให้ผู้ประกอบธุรกิจกู้ยืมโดยคิดอัตราดอกเบี้ยในอัตราร้อยละ 0.01 ต่อปี ทั้งนี้เพื่อประโยชน์ในการช่วยเหลือผู้ประกอบธุรกิจที่ประสบปัญหาที่ได้รับผลกระทบอัจากการระบาดของโรคโควิด-19 ได้อย่างกว้างขวางและทั่วถึง            ด้านสมาชิกสภาฯได้อภิปรายสนับสนุนพระราชกำหนดนี้ เพราะเชื่อว่า จะช่วยให้ผู้ประกอบธุรกิจเอสเอ็มอีสามารถกู้ยืมเงินเพื่อมาดำเนินธุรกิจที่ต้องหยุดชะงักจากผลกระทบจากการแพร่ระบาดของโควิด-19  แต่ขอให้กำหนดหลักเกณฑ์การช่วยเหลือที่ครอบคลุมผู้ประกอบการเอสเอ็มอีทุกกลุ่ม